Esperanza Salnés recibirá toda a recadación dun novo torneo solidario organizado no campo de Meis - Canal Rías Baixas\nMEIS> O campo de golf de Meis acollerá un torneo solidario en beneficio da asociación Esperanza Salnés. Todo o recadado irá para este colectivo, que leva tempo atravesando unha situación económica crítica. A proba vai ter lugar o vindeiro día 15.\nOrganizado pola Fundación Monte Castrove, nace un torneo solidario de golf a beneficio dun colectivo social. Trátase do primeiro evento deste tipo no campo de golf de Meis que destina á causa todo o recadado.\nO torneo vai ter lugar o vindeiro día 15 deste mes nas instalacións do campo de golf de Meis. Conta coa colaboración do Club Chan do Fento. A Mancomunidade do Salnés patrocina o evento, co obxectivo de potencia-la súa acción social.\nNesta primeira edición, todo o recadado irá para Esperanza Salnés. Calcúlase que entorno a 3000 – 4000 euros. O colectivo, segundo explica a súa nova presidenta, leva tres anos recorrendo a financiación para continuar coa súa actividade.\nOs organizadores contan con reunir a uns 120 xogadores na proba. Os socios do club terán que pagar unha cota de 20 euros e os non socios, de 30.\nArtigo anteriorRibeira continúa coa súa estratexia de transformación dixital\nSeguinte artigoNace ‘Salnés Click’, a revolución virtual do comercio e hostaleria da comarca\nVázquez: ‘A intención é manter ó groso do plantel’


Vieiros: Galiza Hoxe - Os sindicatos deciden aprazar o paro desta semana para favorecer a negociación coa patronal\nPequeno achegamento no conflito do Metal\nAínda non pecharon o tema salarial, mais os representantes dos traballadores comprometéronse a volver dialogar esta terza feira.\nRedacción - 09:30 09/06/2009\nOs sindicatos convocaron unha manifestación para esta terza feira en Vigo, en solidariedade coa loita do Metal\nNo encontro que desenvolveron esta segunda feira os representantes dos traballadores do sector do Metal e máis os empresarios da provincia de Pontevedra, que durou dende as 17h00 até a media noite, houbo un pequeno achegamento entre as partes.\nDespois de días de conflito, visibilizado, sobre todo, nas rúas de Vigo, nesta xuntanza os tres principais sindicatos do sector -CIG, UXT e CCOO- volveron amosar a súa vontade de chegar a un acordo coa patronal e, mediante a mediación da Xunta -que prestou a súa delegación da Consellaría de Traballo en Vigo para a reunión, xa que nas conversas só estiveron o presidente do Consello Galego de Relacións Laborais, Demetrio Fernández, e o xefe provincial da Inspección de Traballo e Seguridade Social, José María Casas de Ron-, ámbalas dúas partes decidiron volver dialogar esta terza feira.\nNa xuntanza, as partes pecharon as "bases técnicas" para continuar dialogando sobre o convenio colectivo, mais puxéronse de acordo en dous puntos: a vixencia de dous anos do convenio, e a regulación da xornada laboral, segundo un documento que elaboraran o pasado 27 de maio, aínda que "con matizacións xurídicas".\nFica desconvocado o paro desta cuarta feira\nA patronal pediulle aos sindicatos que desconvocasen o paro que había comezar esta cuarta feira, e estenderse indefinidamente, recollendo o apoio das grandes industrias do sector na sexta feira -aquelas que teñen convenio propio, coma Citroën (aínda que o Comité decidiu non apoiar o paro), ou os grandes estaleiros da Ría de Vigo-. Polo seu lado, os sindicatos pediron flexibilidade para negociar os aumentos salariais, que son o punto que máis controversias xerou nestas semanas de conversas.\nOs representantes dos traballadores finalmente accederon a desconvocar a folga da cuarta feira, como sinal do interese que lles suscita avanzar no proceso negociador. Esta terza feira, ás 17h00, ámbalas dúas partes e os mediadores do Goberno xuntaranse de novo, no mesmo escenario. As negociacións poderían avanzar até a cuarta, se non se chega a un primeiro acordo.\nOs empresarios preséntanse cunha oferta pobre, os sindicatos mantéñense na súa demanda\nA parte empresarial presentárase a esta xuntanza coa súa oferta máis pequena: a prorrogación do convenio tres anos, o que significa unha conxelación salarial até 2011. Polo seu lado, os sindicatos mantiveron a súa demana dun incremento do 4% dos salarios, e dous anos de vixencia do acordo laboral.\nPorén, ámbolos dous lados recoñeceron a súa capacidade de movemento no que respecta ao incremento salarial, aínda que finalmente evitaron precisar cifras.\nTras seis horas de conversas, o voceiro dos empresarios, Enrique Mayón, manifestó a vontade das partes de "achegar posturas" e cualificou de "moi importante" o aprazamento da folga prevista para esta semana, xa que "dá máis tempo para negociar". Pola súa parte, os sindicatos subliñaron que ese aprazamento é unha demostración "da vontade de acordo e de diálogo dos traballadores", e apuntaron que "agora a pelota está no tellado da patronal".\nNova mobilización en solidariedade coa loita do Metal\nAs negociacións racharan a pasada semana, cando a patronal anunciou unha retirada da súa oferta de incremento salarial (1,9% para este ano, e IPC real garantido para 2010), ameazando con prorrogar o pacto vixente. Daquela, os sindicatos quixeron visibilizar o conflito na rúa, e na pasada quinta feira responderon acrecentando as mobilizacións. Están afectados polo convenio provincial do Metal uns 25 mil traballadores dun total de dúas mil empresas.\nPese ao avance das negociacións desta semana, os tres sindicatos convocaron unha nova mobilización para esta terza feira, na que agardan contar co apoio da cidadanía para resolver este conflito. A manifestación sairá ás 20h00 do cruce de Gran Vía con Urzáiz, e rematará na Praza da Estrela, en Vigo.


Tussa comeza a xestionar directamente os servizos da ORA e do guindastre - Noticias. Concello de Santiago de Compostela\nTussa comeza a xestionar directamente os servizos da ORA e do guindastre\nParquímetro da ORA.\nImaxe promocional da nova aplicación.\n14/06/2018 A empresa municipal Tussa comezará mañá venres a xestionar directamente os servizos da ORA e do guindastre, tal e como estaba anunciado. A partir de mañá, poderase utilizar a nova aplicación para o pago do aparcamento a través do móbil, Moviltik, e deixará de estar operativa a actual app, E-park.\nMoviltik elimina a necesidade de desprazamentos ata o parquímetro para validar o ticket da ORA, pero cun sistema de pago diferente do da aplicación actual. A principal novidade é que o sistema de E-park obrigaba a inserir unha determinada carga no monedeiro, de maneira que se adiantaban os cartos para a súa utilización posterior, sendo Setex o depositario inicial do diñeiro. Agora, con Moviltik, os usuarios e usuarias pagarán unicamente polo tempo exacto no que os seus vehículos estean estacionados, e o abono farase sen intermediarios, directamente dende as tarxetas dos condutores e condutoras. A app conta cunha opción denominada "Desaparcar", que se debe premer ao abandonar a praza de estacionamento para abonar a cantidade correspondente ao tempo exacto de utilización.\nO Goberno local está a estudar a solicitude presentada pola empresa Setex Aparqui, anterior concesionaria do servizo, para manter en Santiago a súa app móbil, E-park, co servizo da ORA municipalizado. Antes de adoptar unha decisión, é preciso avaliar a compatibilidade técnica entre as dúas aplicacións. Deste xeito, desde mañá, a única app operativa en Compostela será Moviltik, que xa está dispoñible para ser descargada nos dispositivos móbiles Android e Iphone.


Un concurso musical infantil da man da Deputación da Coruña\nA Deputación da Coruña vén de poñer en marcha 'Quero cantar', un concurso musical para grupos musicais de nenos e nenas de ata 12 anos.\nO I concurso musical infantil “Quero Cantar” busca animar a nenos e nenas de menos de 12 anos a usar a nosa lingua a través da música nunha competición que se desenvolverá en tres fases e rematará no mes de maio cunha gala que terá lugar no Teatro Colón da Coruña.\n“Queremos animar a rapaces e rapazas a que mostren a súa creatividade e promover, de xeito lúdico, o uso da nosa lingua”, explicou a vicepresidenta e responsábel da área de Cultura na Deputación da Coruña, Goretti Sanmartín que agarda que “Quero cantar” promova a creación de bandas musicais de pequenos e pequenas por medio deste novo concurso que bota xa a andar.\nDo día 15 de xaneiro a 15 de abril está aberto o prazo para a presentación de solicitudes para participar en “Quero cantar”. Poderán inscribirse grupos musicais formados por un máximo de dez persoas, das cales cando menos a voz ou voces solistas ou as participantes de ser coral a agrupación deben ter menos de 12 anos de idade. As cancións terán que estar en galego e os grupos deberán enviar unha maqueta en formato audiovisual ou só audio con música orixinal e inédita que non fora difundida. As solicitudes , acompañadas da documentación composta pola relación de compoñentes, descrición das necesidades técnicas, biografía do grupo e aceptación das bases e cesión dos dereitos da imaxes, remitiranse ao correo electrónico [email protected] ou entregaranse no Rexistro Xeral da Deputación.\n“Estamos a vivir un momento extraordinario da música feita para crianzas na nosa lingua. Son moitas as propostas de músicas e músicos que decidiron dirixirse ao público infantil coas súas composicións e en cada concerto comprobamos que as cancións son xeniais instrumentos para a normalización da nosa lingua”, sinala Goretti Sanmartín para quen 'Quero Cantar' pode formar parte deste novo tempo para a canción en galego destinada a nenos e nenas, neste caso na súa propia voz.\nAs dez propostas mellor clasificadas gravarán en estudio a súa canción que será editada no CD Quero Cantar 16. Un xurado designado pola Deputación realizará a primeira selección das maquetas e será unha votación pública a través da rede Facebook, que se desenvolverá dos días 18 a 22 de abril , quen decida as dez propostas que formarán parte do disco que se editará tras o concurso. As cinco máis valoradas pasarán á fase final que será a gala do Teatro Colón da Coruña na que cada unha das agrupacións interpretará en directo a súa canción. Cada grupo recibirá 200 € en concepto de desprazamento.\nOs tres grupos gañadores recibirán 300, 200 e 100 € en material musical o primeiro, segundo e terceiro clasificado. O que quede no primeiro posto terá oportunidade de gravar un videoclip da canción gañadora. Poden consultar as bases nesta ligazón.\nda coruña infantil concurso deputación musical\nValle-Inclán non poderá representarse en galego até 2017


Novidade: «Os Megatoxos e o dragón de xade», de Anxo Fariña | Blog Xerais\nPublicado por xerais nas categorías Infantil , Megatoxos , Novidades , Xuvenil coas etiquetas anxo_fariña , os_megatoxos , os_megatoxos_e_o_ladrón_de_xade\nOs Megatoxos e o dragón de xade, de Anxo Fariña, é unha novidade de literatura infantil e xuvenil para este outono.\nNesta nova aventura dos Megatoxos, Ruxe, Ninfa, Faísca e Lúa viaxan ao Xapón medieval na procura do Toxo para evitar que Namuzu, unha aparición oriental, provoque un terremoto devastador. Alí comprenderán o importante que son a familia e os nosos devanceiros, ao descubriren cousas do seu propio pasado. Chegarán a tempo para impedir que unha moza case por obriga cun sinistro nobre, e tentarán poñer a salvo unha alfaia de gran poder. Iso, se unha perigosa banda de ninjas ou un misterioso dragón, non aparecen para mudalo todo. Loitas de poder entre samurais, seres mitolóxicos, amor, traizón… e un Toxo mutante que garda unha chea de sorpresas.


Presentación de Meubook en Compostela : avozdevilalba.gal\nPresentación de Meubook en Compostela\nEsta mañá presentouse no Centro Social Caixanova de Santiago unha nova plataforma dixital que integra a todos os elementos da cadea de valor do libro –editores, impresores, distribuidores e libreiros– e os conecta con outros axentes culturais e mesmo cos lectores e coa sociedade en xeral. Céntrase, fundamentalmente, na recompilación, actualización e intercambio de contidos.\nMeubook, que así se denomina esta nova plataforma, vai operar nas novas canles de xestión e difusión do libro, así como nos ámbitos da cultura e a formación, posto que nace coa intención de “integrar a outros sectores que teñan contidos dixitais que ofrecer”, tal como sinalou o seu conselleiro delegado, Jacobo Bermejo, quen definiu a plataforma como un “proxecto aberto con vocación internacional”.\nNesta idea incidiu tamén Miguel Anxo Fernán Vello, quen asegurou que Meubook nace en Galicia co obxectivo de “pór en valor contidos culturais, educativos... trazados desde o noso país pero con vocación de ir máis alá, tanto en contidos como en espazos de influenza”. Tamén definiu as características que identificarán a plataforma, como a destreza ou a axilidade, e que representa o perfil do gato que se reflexa no logo da marca.\nO director xeral de Promoción Cultural, Francisco López Rodríguez-Barxas, destacou o esforzo realizado por este grupo de empresas, moitas delas incluidas no Clúster do Produto Gráfico e do Libro Galego, para adaptarse aos novos tempos aproveitando as “infinitas posibilidades que ofrecen as novas tecnoloxías”. Tamén incidiu na acertada decisión que supón enlazar as novas e as vellas tecnoloxías, a longa historia do libro e da cultura impresa co novo mundo recén descuberto do dixital”. López afirmou que o “desenvolvemento cultural é irrenunciable” e que os novos tempos esixen “non só sobrevivir, senón medrar, ofrecer novos servizos para acadar novos usuarios”. Trátase de investir “en proxectos, en ilusións, en esforzos, para obter, algún día o premio do recoñecemento social e, porque non, da rendabilidade e sostenibilidade económica”.\nNeste sentido, responsables do Centro Tecnolóxico de Telecomunicacións e do Laboratorio de Redes da Universidade de Vigo, aseguraron que este proxecto supuxo todo un reto e destacaron o bo entendemento que houbo dende o inicio entre o sector editorial e os técnicos para pór en marcha unha iniciativa tan novidosa como esta.\nUnha ferramenta útil para profesionais e lectores\nXunto ao aloxamento web para clientes e unha libraría virtual cun potente motor de busca que amplía o escaparate para a venda e distribución de libros, Meubook ofrece servizos de consulta e descarga de arquivos, edición a demanda, libro electrónico, personalización de publicacións, xestión de vendas, etc.\nMeubook nace cunha vocación de permanente innovación e a decidida vontade de incorporar novas tecnoloxías aos procesos de creación e difusión cultural. A súa singularidade con respecto a outros proxectos semellantes é que, xunto ao tradicional libro en papel e o novidoso libro electrónico, a plataforma incorpora outros contidos dixitais, perfilándose como operador de arquivos de bibliotecas, museos e fundacións.\nTamén dispón de servizos para particulares, como un asistente de maquetación que permite aos usuarios publicar libros e álbums de fotos segundo un rico repertorio de posibilidades, e anuncia para o final do verán unha orixinal aplicación pola que calquera usuario, enviando unha fotografía por web ou mms, vai poder obter a súa caricatura e insertala nun conto ilustrado.\nOutro elemento destacado é a existencia dunha rede social, con perfiles individuais para cada usuario e que realiza recomendacións e ofertas distintivas. Esta rede vai estar xestionada por Algueirada, recente gañadora do Premio Rosalía da Deputación da Coruña. A súa community manager, Tati Mancebo, explicou que será unha “plataforma para axentes culturais e lectores” que poderá poñer en comunicación “a escritores e editores, a autores con lectores...” de xeito que se poderá facer unha “análise permanente da oferta e a demanda”, o que convertirá a Meubook nunha ferramenta de gran utilidade para o sector.\nIntegran o accionariado de Meubook, que estará dispoñible en xullo en www.meubook.com, as empresas Tórculo, Espiral Maior, Libraría Couceiro, Academia Postal, Distribucións Grial e Edición Bolanda.\nCómpre dicir que A Voz de Vilalba foi o primeiro medio en dar a nova.\n11:38 do 7 de xuño de 2010


Lugares de Cabana de Bergantiños - Howling Pixel\nA Balsa, Cesullas, Cabana de Bergantiños\nA Balsa é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 23 habitantes no ano 2018 segundo datos do Instituto Nacional de Estadística dos cales 13 eran homes e 10 mulleres.\nA Cruz, Cesullas, Cabana de Bergantiños\nA Cruz é un lugar da parroquia de Cesullas no concello coruñés de Cabana de Bergantiños na comarca de Bergantiños.\nA Igrexa, Cesullas, Cabana de Bergantiños\nA Igrexa é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 19 habitantes no ano 2018 segundo datos do Instituto Nacional de Estadística dos cales eran 8 homes e 11 mulleres.\nNeste lugar atopase a igrexa parroquial de Cesullas.\nAs Salgueiras, Cesullas, Cabana de Bergantiños\nAs Salgueiras é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 11 habitantes no ano 2018 segundo datos do Instituto Nacional de Estadística dos cales 9 eran homes e 2 mulleres.\nEsmorís, Cesullas, Cabana de Bergantiños\nEsmorís é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 16 habitantes no ano 2018 segundo datos do Instituto Nacional de Estadística dos cales 8 eran homes e 8 mulleres.\nExipto, Cesullas, Cabana de Bergantiños\nExipto é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 4 habitantes no ano 2018 segundo datos do Instituto Nacional de Estadística dos cales 2 eran homes e 2 mulleres.\nFontenla, Cesullas, Cabana de Bergantiños\nFontenla é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 33 habitantes no ano 2018 segundo datos do Instituto Nacional de Estadística dos cales 12 eran homes e 21 mulleres.\nO Bronllo, Cesullas, Cabana de Bergantiños\nO Bronllo é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 90 habitantes no ano 2018 segundo datos do Instituto Nacional de Estadística dos cales 43 eran homes e 47 mulleres.\nO Muíño, Cesullas, Cabana de Bergantiños\nO Muíño é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 15 habitantes no ano 2018 segundo datos do Instituto Nacional de Estadística dos cales 7 eran homes e 8 mulleres.\nO Picón, Cesullas, Cabana de Bergantiños\nO Picón é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 17 habitantes no ano 2018 segundo datos do Instituto Nacional de Estadística dos cales 8 eran homes e 9 mulleres.\nO Reguengo, Cesullas, Cabana de Bergantiños\nO Reguengo é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 41 habitantes no ano 2018 dos cales 21 eran homes e 20 mulleres.\nO Seixoso, Cesullas, Cabana de Bergantiños\nO Seixoso é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 9 habitantes no ano 2018 segundo datos do Instituto Nacional de Estadística dos cales 6 eran homes e 3 mulleres.\nO Valado, Cesullas, Cabana de Bergantiños\nO Valado é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 170 habitantes no ano 2018 segundo datos do Instituto Nacional de Estadística dos cales 74 eran homes e 86 mulleres.\nTernande, Cesullas, Cabana de Bergantiños\nTernande é un lugar da parroquia de Cesullas no concello coruñés de Cabana de Bergantiños na comarca de Bergantiños. Tiña 32 habitantes no ano 2018 segundo datos do Instituto Nacional de Estadística dos cales 15 eran homes e 17 mulleres.


Venezuela ispe a Europa – Luzes\nVenezuela ispe a Europa\nAo octavo día, España recoñeceu a Guaidó. E xunto a ela, Reino Unido, Alemaña, Francia e Portugal. Dezanove países europeos. Todos os grandes, agás Italia, recoñeceron o presidente da Asemblea Nacional venezolana como mandatario interino do país ata novas eleccións. A UE como bloque non o fixo, gardou silencio, e a política exterior común escachou de novo.\nOito días durou o «pacto de cabaleiros» entre os socios comunitarios sobre que facer finalmente con Venezuela, porque a súa presenza nos medios ou entre a tolemia de políticos, xa non se aturaba; porque a Casa Branca e os Bolsonaros latinoamericanos non ceden no seu empeño de derrocar ao réxime bolivariano; porque hai moito petróleo en xogo e moita importancia como potencias rexionais.\nA posición común da UE sobre Venezuela rompérona dezanove países que agora recoñecen a Juan Guaidó como «presidente encargado do Venezuela, a fin de que convoque eleccións presidenciais libres, xustas e democráticas». Hai nove que non. A UE amosa as súas vergoñas nun taboleiro internacional onde xogan poderosos pezas como Trump, Putin ou China. Menos de dúas semanas dende que Guaidó se autoproclamase e obtivese inmediatamente o respaldo dos Estados Unidos, de Bolsonaro dende Brasil ou de Colombia.\nA posición común sobre Venezuela rompérona dezanove países. Hai nove que on recoñeceron a Guaidó\nEntón, a UE viuse apremada por un movemento controvertido constitucionalmente e potencialmente arriscado por canto de desestabilizador en para o país. Ningún goberno europeo, menos aínda o español e tampouco Bruxelas, desexa un conflito civil en Venezuela, posibilidade real pola presión e as ameazas que están a facer os Estados Unidos e a meirande parte dunha América Latina virada cara a dereita. Entre os grandes, só a Bolivia de Evo e o novo México de Obrador negaron a Guaidó.\nEse risco de implosión de Venezuela estivo na mente dos mandatarios comunitarios cando a UE freou a confirmación de Guaidó e pediu ao presidente Nicolás Maduro que convocase eleccións. Nin o sucesor de Chavez nin o opositor afrouxaron e, logo duns días, as grandes potencias europeas esixiron en Bruxelas que se recoñecese a Guaidó. Negáronse a Grecia do antigo esquerdista Alexis Tsipras ou Austria, tradicionalmente neutral en canto a inxerencias estranxeiras.\nNingún goberno europeo, menos aínda o español e tampouco Bruxelas, desexa un conflito civil en Venezuela, posibilidade real pola presión e as ameazas que están a facer os Estados Unidos e a meirande parte dunha Latino América virada cara a dereita\nNon houbo acordo e España, Francia, Reino Unido ou Alemaña deron oito días a Maduro para convocar eleccións ou apoiar ao opositor. Puñada na mesa. A UE, con vergoña, sacou unha segunda posición sobre Venezuela que pedía de novo «a celebración de eleccións presidenciais libres, transparentes e cribles» e engadía «en próximos días».\nUltimato a medias, aposta débil ante xogadores que van forte, prazo aberto e impreciso… Papel mollado se os máis duros con Caracas non afrouxaban. Non o fixeron os catro grandes europeos. Agora ábrese na Venezuela divida unha crise institucional aínda máis grande. Un presidente ten as armas, o outro o apoio internacional.\nFalamos de Venezuela porque esta últimas semanas resumen a debilidade exterior da UE. Ante unha crise política internacional, pacta unha posición común entre os membros do club segundo a variedade de intereses, sexan económicos ou enerxéticos, pola proximidade histórica ou cultural dos países ou o impacto nas súas fronteiras… Francia lidera as intervencións de Europa no Sahel porque ten o músculo militar e porque nun pasado recente foi territorio colonial seu e quere manter a influencia. Así Aznar puido presionar nos noventa pola posición común da UE sobre Cuba, condicionando calquera colaboración europea a unha democratización da illa.\nAs visións e intereses vitais dun socio comunitario poden ser compartidas por outros, favorecendo os pactos en Bruxelas, co apoio tácito daqueles aos que nin lles vai nin lles ven o asunto, nun troco de favores para vindeiras ocasións. A UE non é dura cos aiatolás de Irán porque hai un desexo común de obter un rico doce petrolífero vetado a Washington.\nO requisito de unanimidade entre os 28 socios provoca casos como o da República Checa que freou durante un ano algo tan básico como que un xornal dixital pagase o mesmo IVE que un impreso\nOs intereses dun poden chocar cos de outro e aquí é onde se negocia ata acadar un acordo de mínimos ou paralizar o debate. Se un grande como Alemaña rexeita unha cuestión, pode darse por morta durante meses ou anos. Merkel non quere que os seus bancos poñan diñeiro nun instrumento común europeo porque tamén o porían os italianos «mal xestionados». E a Garantía de Depósitos para evitar que os pequenos aforradores europeos perdan o seu diñeiro ante unha quebra bancaria leva bloqueada dende o 2015.\nIsto é así grazas ao requisito da unanimidade entre os 28 socios (ou 27 logo de brexit) nas cuestións importantes da UE, o que axuda tamén aos pequenos por un tempo. Hai casos como o da República Checa, teimuda como ela soa, que freou durante un ano algo tan básico como que un xornal dixital paguese o mesmo IVE que un impreso.\nVelaquí a feira do Consello Europeo, unha das tres institucións políticas da UE, se cadra a máis importante. Con Venezuela, mentres o país navega á deriva, acaba de deixar núa a UE.\nTags: conflito, Consello Europeo, crise política, EU, Guaidó, pacto, unanimidade, Venezuela


Campaña de Responsabilidade na Tenencia de Animais - Concello de Marín\nEstá en:Inicio»Concellerias»Medio Ambiente e benestar social»Campaña de Responsabilidade na Tenencia de Animais\nCampaña de Responsabilidade na Tenencia de Animais\nCoa intención de dar visibilidade e sobre todo concienciación ós donos dos cans que aínda non respectan o noso entorno e non cumpren coa ordenanza de tenenza de animais, dende o Concello por unha parte colocáronse uns cubos disuasorios e de información, para que eses donos que non recollen os excrementos, que levan os cans soltos, ou sen bozal sendo obrigatorio pola rua raza, ou sen microchip, entendan que esa actitude repercute en todos os veciños e na propia imaxe do noso pobo.\nAdemáis, como neste tema téndese a xeralizarse, fálase de “donos de cans”, cando no control feito pola policia local durante unha serie de días, percíbese como a maioria dos donos son responsables.\nPor eso insístese dende o Concello que para ter un can, primeiro hai que ter responsabilidade, para non manchar as rúas, para non provocar lesións noutros veciños, para que se o can se perde e ten o microchip sexa fácil a localización de volta o seu dono….\nA Policía Local paralelamente e co afán de impulsar a concienciación, realizou 161 controis, co obxectivo de informar, pedir colaboración e expoñer as obrigas dos donos cara a mellorar a convivencia en espazos públicos, sobre todo os que son frecuentados por nenos e maiores.\nEstos módulos informativos desprázanse do parque Eguren á zona de xogos da Avda. de Ourense zona tamén moi frecuentada.


Educación Física | CEIP Mariñamansa\nEducación Física y sus actividades\nMér, 15/11/2017 - 16:12 — admin\nNo Ceip Mariñamansa somos uns afortunados xa que dispoñemos dunhas instalacións amplias e coidadas para a práctica de actividades físicas.\nTemos unha pista polideportiva cuberta de 40x20m onde facemos recreos, actividades complementarias e sesións de Educación Física.\nTamén temos un fantástico ximnasio de 15x10m onde realizamos diversas actividades nas sesións de Educación Física e nas sesións de Psicomotricidade.\nNeste ximnasio mantemos todas as distancias de seguridade que na actualidade temos que ter, marcadas no chan e explicadas no taboleiro xunto coas normas de educación física.\nFixemos varias sesións moi divertidas cun material moi orixinal e divertido como son os globos, de uso individual,que se poden reutilizar e de fácil utilización para todos os niveis.\nDiferentes circuitos de habilidade nos que desenvolven as habilidades motrices básicas, equilibrio, coordinación e as capacidades físicas básicas.\nXOGAMOS CO ROBOT MOVI\nFixemos varias sesións do que poderíamos chamar "psicorobótica" nas que utilizamos o robot chamado Movi que nos dará unha serie de ordes cas cales os nen@s farán diferentes xogos e exercicios co seu corpo e as súas diferentes partes.\nOrganizamos unha "carreira solidaria con Save the Children" na que nos proporcionaron mascarillas, dorsais e diplomas para facela con diferentes recorridos e distancias nas instalacións do cole ca que recaudamos unha cantidade de cartos considerable para @s nen@s do Congo.\nACTIVIDADES PARA FACER NA CASA\nActividades de Ioga para desenvolver a relaxación, respiración, control postural.\nOcas de Educación Física para desenvolver as habilidades e destrezas motrices e as capacidades físicas.\nDebemos inculcar uns hábitos e estilos de vida saudables, e por eso deben coñecer a importancia de beber moita auga, de facer exercicio case todos os días e de coñecer que tipos de alimentos se deben consumir máis ou menos por eso vamos a facer que coñezan a pirámide alimentaria :\nMÚSCULOS E ÓSEOS QUE DEBEMOS COÑECER\nDebemos desenvolver que coñezan o seu corpo, as súas diferentes partes, os diferentes sistemas, as súas funcións,a súa importancia para a realización de actividades físicas e o seu coidado.\nSISTEMA MUSCULAR E SISTEMA ÓSEO\nELABORACIÓN DE MATERIAL PRÁCTICO CON MATERIAS RECICLADOS\nOs alumnos de 5º e 6º de primaria elaboraron material de animación para a práctica dos xogos populares no recreo. Dividindo aos estudantes en diferentes grupos para traballar de forma cooperativa, os alumnos foron capaces de facer material práctico con materiais reciclados.\nXogos tradicionais e xogos de mesa xigantes no chan do noso patio\nUn dos momentos que máis esperan os cativos/as do noso centro como en calquera outro colexio é saír ao recreo. O tempo de xogo e entretemento, é unha pequena pausa para descansar e recobrar forzas para que os alumnos/as sigan co seu proceso de aprendizaxe e se enfronten a novos desafíos.\n"O patio escolar motiva acción". Se un patio non ten máis nada que cemento, prodúcese un baleiro cando os nenos saen ao recreo.\nNo noso centro propuxémonos cambiar a cara a estes espazos para promover a aprendizaxe desde o xogo e de maneira lúdica. E despois de moito esforzo o resultado foi este:


FEIRADEZA REÚNE ESTA FIN DE SEMANA A MÁIS DE 100 DAS MELLORES VACAS FRISONAS DE LALÍN E DA COMARCA | Lalín, quilómetro cero de Galicia\nXoves 5 de Xullo de 2018 - A XXXIV edición acolle os tradicionais concursos, poxas de gando selecto e o sorteo entre os presentes dunha xata e dunha xovenca preñada.\nEsta mañá presentouse no concello a XXXIV edición de Feiradeza, na que se celebra a XXIV Concurso e Subasta da Raza Frisona e que organiza o Concello de Lalín co obxectivo principal, tal e como expresou o concelleiro de Actividade Agraria, Nicolás González Casares, de “poñer en valor e expoñer ante a cidadanía a mellor cabana gandeira de Galicia, que é que temos en Lalín e na comarca do Deza”. Feiradeza 2018 terá lugar a próxima fin de semana (6, 7 e 8 de xullo) no mercado de gando, coa entrada e preparación dos animais o venres e co inicio oficial do certame o sábado ás 16.00 horas. Nesta xornada celebraranse os concursos de xatas e o XIX Concurso de novos manexadores, mentres que o domingo será a quenda das vacas de leite e a tradicional poxa de gando selecto. A clausura do certame está programada para as 14.30 horas, tras e entrega de premios e o sorteo entre os presentes dunha xata e dunha xovenca preñada valoradas en 500 e 1.000 euros, respectivamente.\nGonzález Casares destacou o esforzo do Concello de Lalín para conseguir que este evento continúe sendo “unha auténtica referencia en Galicia dentro dos concursos morfolóxicos de gando” e apuntou “á complexidade e ao inxente traballo que é necesario desenvolver por parte da organización e das explotacións para que un evento deste tipo sexa un éxito unha vez máis”. Finalmente convidou a toda a cidadanía a asistir a Feiradeza e “a desfrutar de dous intensos días de poxas e mostras do gando máis selecto do interior de Galicia”.\nComo representantes de Africor Pontevedra estiveron presentes na presentación Rafael Méndez e José Rodríguez, quen comezou agradecéndolles aos gandeiros o esforzo que están realizando este ano para poder aumentar -tal e como estaba previsto para esta edición- o número de animais con respecto a anos anteriores. Deste xeito, explicou que se comezou coa preselección nas explotacións duns 140 animais dos que finalmente xa hai confirmados para participar no concurso 104 pertencentes a 25 gandarías. A calidade dos mesmos “é extraordinaria”, destacou Rodríguez, quen puxo de manifesto os “enormes avances dos gandeiros e gandeiras da zona, que se foron profesionalizando e conseguindo rabaños de enorme calidade e moito rendemento dos que veremos unha mostra moi boa na “festa da gandaría” que é Feiradeza”. Por último apuntou que o xuiz do concurso será o xuíz nacional de Conafe, Pol Collell, catalán e de tan só 23 anos, que precisamente deu os seus primeiros pasos na súa formación como xuíz en Lalín. José Rodríguez tamén deu as grazas a todos os patrocinadores e ao Concello.\nPechou a rolda de prensa o alcalde, Rafael Cuíña, agradecendo o esforzo da organización para facer realidade cada ano o “certame máis importante de Galicia que, como non podía ser doutro xeito se celebra no concello con máis vacas do país”. Para rematar convidou a todos os lalinenses e tamén á xente de fóra a participar dunha xornada da que se pode desfrutar non só a nivel profesional, senón tamén a nivel familiar.


Fai máis de 200 millóns de anos a extinción: un terzo dos grandes animais mariños desapareceu – KCCHIP blog de tecnoloxía\nUn novo estudo di que máis de dous millóns de anos, un terzo de grandes animais mariños do mundo, incluíndo tiburóns grandes, gatos e tartarugas, desapareceu nun evento de extinción. Algúns peixes-boi e especies de baleas, Investigadores analizaron un fósil de dentes de tiburón\nSina Technology News Pequín tempo 6 Segundo informan os medios de comunicación estranxeiros, un novo estudo dixo que máis de 200 millóns de anos, un terzo de grandes animais mariños da Terra – incluíndo grandes tiburóns, cetáceos e tartarugas, etc. – están nunha extinción de Incidencias, os investigadores descubriron que este evento de extinción ata entón descoñecido sobre a diversidade biolóxica da Terra trouxo un impacto enorme. o equipo de investigación espera que o descubrimento vai axudar a previr o mesmo ocorre hoxe.\ncon dentes de sabre tigre, mamut e outros animais terrestres grandes na EXTI era do xeo nction foi coñecido. Agora, científicos da Universidade de Zurich, Suiza e Museo de Berlín de Historia Natural descubriron que incidentes similares ocorreron nos océanos antes que eses animais terrestres están extinguidos.\nO equipo de investigación analizou os fósiles das grandes fauna entre o Plioceno eo Pleistoceno (5,3 millóns de anos a preto de 9700 aC). “Descubrimos que preto dun terzo de grandes animais mariños desapareceron desde 3 a 2 millóns de anos”, di Catalina pimiento, xefe de investigación. “Así, a comprensión humana do océano a comunidade de animais sufriu grandes cambios e diversidade diminuíu significativamente.”\nEste evento de extinción resultou nunha redución do 55% na diversidade de mamíferos mariños. ata O 43% das especies de tartarugas, o 35% das aves mariñas eo 9% das especies de tiburón tamén desapareceron. Aínda que desapareceron moitas especies, pero a nova forma de vida na next Pleistoceno tamén seguen a aparecer. Preto dun cuarto das especies animais, incluíndo osos polares, andoriñas, ollos pingüinos amarelo, están presentes neste período.\nOs investigadores non está seguro o que levou a esa extinción. “Nós descubriu que o cambio do nivel do mar causado pola actividade glaciar levou á desaparición da zona costeira, que pode ser a causa do evento de extinción “.\no equipo analizou o Pleistoceno ao Pleistoceno (Pleistoceno) 530 millóns de anos A pesar da desaparición de moitas especies, novas formas de vida, como os osos polares, son ademais de comprender as consecuencias deste suceso de extinción, os membros analizaron a área de plataforma continental plana. Descubriron que había sete entidades funcionais: anim grupos al con características semellantes – desapareceu en augas preto da costa pliocenas Este non parece tan grave, pero os sete entidades funcionais levaron a unha redución do 17% no total diversidade de funcións ecolóxicas Ademais, o 21% do total de diversidade ten .. tamén cambiou.\nAnteriormente predadores desapareceron, novos competidores aparecen, forzando os animais mariños para axustar a súa relación co outro. os investigadores tamén descubriron que o hábitat near-end foi significativamente reducida debido a mudanzas drásticas no mar nivel en eventos de extinción. grandes termostato mariños son particularmente vulnerables en cambios ambientais globais. “o noso modelo mostra que os animais termostática son particularmente susceptibles á extinción”, di Piena Anto. “Por exemplo, algunhas das especies do peixe-boi e baleas, así como a O tiburón xigante gigante (Carcharocles megalodon) desapareceu. O estudo mostra que os grandes animais mariños son moito máis fráxiles queos que pensamos estar fronte aos cambios ambientais globais na época xeolóxica recente “. O Dr. Piananto tamén sinalou que baixo a influencia da humanidade, os grandes animais mariños tamén son moi fráxiles. (calquera día)\n← Os Países Baixos temeron 4.5 mil millóns de anos o “vello” meteorito ou a posesión das pistas de nacemento do sistema solar O máis potente copolímero do cerebro, a xestión de Tsinghua, o contrasinal transfronterizo de innovación tecnolóxica crack →


Pasen e vean damas e cabaleiros! o meirande espectáculo do mundo! - Vigo al minuto\nPasen e vean damas e cabaleiros! o meirande espectáculo do mundo!\nAuthor N. FernándezPosted on 9 agosto 2010 9 agosto 2010\nO espectáculo «Castrelos Circus», que terá lugar no auditorio de Castrelos o hoxe (22:30 horas), ofrecerá ao público vigués un programa único. O concelleiro de Cultura indicou na presentación que será un espectáculo irrepetible de homenaxe ás orixes do circo. O director da compañía «La Fiesta Escénica«, Abel Martín, organizadora do evento, indicou que acoden a Vigo para participar artistas e números que «nunca estiveron en España e que nunca se xuntaron no mesmo escenario«.O concelleiro destacou o novo concepto de circo, no que se mesturan «contorsionistas, trapecistas, acrobacias, malabares, música, poesía e imaxe».\nPola súa banda, o creador do espectáculo explicou que o show está baseado na historia do circo, «que nace como un espectáculo ecuestre e nos facemos un espectáculo ecuestre sen animais«. Martín destacou que «foi un pracer facer este traballo xa que lles permitiu traer a Vigo aos mellores do mundo que estiveron en todos os escenarios do mundo e volver a xuntar a toda esta xente vai a ser moi complicado, case imposible», ademais o director explicou que levan varios meses traballando na preparación do espectáculo e «fixemos unha escenografía monstruosa«.\nO espectáculo. Castrelos Circus é un gran show inspirado nos lendarios números de cabalos, pero sen animais reais, onde a compañía «La Fiesta Escénica» amosa o seu talento dando renda solta á súa creatividade máis desbordante. O auditorio de Castrelos é o mellor espazo escénico para poder desenvolver este show cheo de personaxes creados exclusivamente para este espectáculo. É un proxecto que fusiona imaxe e técnica circense para crear un espectáculo visual presentado por un equipo de artistas seleccionados de entre os mellores do mundo (o dúo de trapecistas Sorella, o acróbata búlgaro Encho Keryazov, o arxentino Bruno Sainz, os acróbatas Crazy Fly, os contorsionistas «China Acrobatic Troupe» ou a equilibrista Leilani Franco).\nO prezo das localidades é de 8 euros en venda anticipada e 10 euros en despacho de billetes (con cadeira). Puntos de venda: Servinova, Central de Espectáculos (R/ Velázquez Moreno) e no despacho de billetes do auditorio de Castrelos.\nEspaña por casualidad (Неслучайная Испания)\n¿Me echas un cable?


Lotus Corniculatus (Galego)\nEsta especie pode ser unha alternativa interesante mesturada con cereais en áreas climáticas mediterráneas continentadas. A dose neste caso é normalmente 4 kg / ha. Aínda que tamén se pode sementar en solitario, xa que unha das súas vantaxes é que non produce meteorismo. As doses de aproximadamente 10-12 kg / ha son tratadas. Ser unha especie perenne úsase en prados de longa duración.\nDebido á súa bioloxía e desenvolvemento do ciclo fenolóxico, é unha especie á que as pastoras moi intensas durante a primavera e o verán poden causar un atraso no trazado , debido á eliminación dos botóns presentes na coroa. Se o pastoreo é intenso, a eliminación de toda a súa parte verde ocorrerá, que xunto coa baixa acumulación de reservas nos órganos perennes, reducen as súas posibilidades de rexurdimento.\nDurante o outono tamén debemos restrinxir o pastoreo. Sendo o tempo no que ocorre a maior acumulación de reservas, se interferimos neste proceso podemos comprometer a persistencia durante o inverno.\nPolo tanto, como unha técnica de xestión, debemos deixar o corte a unha altura de 2,5 cm a 5 cm dependendo do hábito da planta. Ten unha gran adaptabilidade ás pastoras frecuentes, pero non severas. Pode ser conveniente ao proceder a permitir que a planta complete o seu ciclo e semente, garantindo a persistencia das sementes e non só por órganos vexetativos.\né unha planta que aínda que o seu desenvolvemento inicial é lento e delicado, A súa persistencia é moi boa.\nForge, que leva\né un excelente pasto para o gando de ovellas, xa que o pasto elimina as especies máis altas que poden ser un inconveniente para o seu crecemento. O seu uso No verán é moi interesante, xa que neste momento os rendementos das legumes, excepto a alfalfa, están moi comprometidos. Cosar un feno de moi boa calidade con alta proporción de follas e tallos finos, para o que debe ser cortado en plena floración Tamén se indica para o ensilado.\nContido proteico bruto\ncomo% de materia seca, para Lotus Corniculatus (adaptado de Echeverría et al., 1986)\nEstado fenolóxico vexetativo: 27.1 Floración completa: 15.1 Dehiscence of Seeds: 11.6\nUnha variedade de flores dobres foi lanzada como unha planta ornamental.\né unha importante planta apícola, polo seu néctar para moitos insectos; E é a comida para as larvas de moitas especies de Lepidoptera como Zygaena Filipendulae. Está regularmente incluído como compoñente da flora salvaxe de Europa.\nEn inglés de Gran Bretaña, onde é moito máis utilizado, os seus nomes están conectados coas flores amarelas e laranxas, por exemplo ‘Ovos e xamón’, ‘manteiga e ovos’.


A Xunta continúa “regando” as cunetas de Gondomar con glifosato - ValmiñorTV\nInicioGALEGOA Xunta continúa “regando” as cunetas de Gondomar con glifosato\nA Xunta continúa “regando” as cunetas de Gondomar con glifosato\nO concelleiro de Medio Ambiente de Gondomar, Antonio Araújo, denunciou publicamente este mércores que a Xunta de Galicia continúa “regando” as cunetas das estradas de propiedade autonómica con glifosato. Fíxoo mostrando un vídeo enviado por unha veciña no que se pode ver un camión, “case con nocturnidade e aleivosía”, regando literalmente as beiravías da estrada que baixa de Couso a Gondomar.\n“Advertida a Policía Local, intercepta o camión e, efectivamente, estaba a regar as cunetas con glifosato, no propio camión advertíase do perigo do produto”, afirma Araújo. Como dato curioso, o concelleiro destaca que se trata dunha empresa con sede en Cádiz. O pasado mes de abril, a Policía Local, acompañada polo alcalde, Paco Ferreira, identificou un camión de conservación de estradas mentres actuaba na estrada de Chaín, Morgadáns, Peitieiros e Couso, naquel caso tratábase dunha empresa de Sevilla.\n“O de menos é quen bota o veleno, pero alguén da Xunta debería dar explicacións de todo isto. Desde o Concello daremos parte a quen corresponde, sen descartar a Fiscalía de Medio Ambiente”, conclúe Araújo.\nO Pleno da Corporación Municipal de Gondomar, na súa sesión ordinaria do 2 de xuño de 2016, acordou por unanimidade non autorizar o uso dos herbicidas con glifosato en todo tipo de lugares públicos do municipio, e substituír estes produtos por métodos mecánicos e/ou biolóxicos non contaminantes, que non danen a saúde nin o medio.\nAsí mesmo, dirixiuse á Consellería de Medio Ambiente e Ordenación do Territorio da Xunta de Galicia, e ao Ministerio de Fomento, solicitando o abandono inmediato do uso de herbicidas derivados do glifosato no tratamento das beiras e medianas da rede viaria que pasen polo termo municipal, para que a protección da saúde das persoas e o medio en Gondomar sexa realmente efectiva.\n«Artesáns& Kids» hace entrega de sus donaciones a Bai.senpulgas y a la ONG “Ayuda al Mundo Necesitado”\nLa Xunta continúa “regando” las cunetas de Gondomar con glifosato\nAlfonso Rubio Cordón incorporouse este martes, en comisión de servizos, coma novo secretario territorial da Xunta en Vigo. Sucede así no cargo a Yolanda Lesmes Romero, quen o pasado mes de abril incorporábase á Xerencia […]


O portavoz da Comisión de O Marisquiño alerta das “consecuencias penais de non comparecer” | Noticias Vigo\nO portavoz da Comisión de O Marisquiño alerta das “consecuencias penais de non comparecer”\nDetalla que o martes 15 comparecen os portavoces de PP e Marea de Vigo, Elena Muñoz e Rubén Pérez; que o alcalde de Vigo está chamado a declarar o 19 de febreiro; e o presidente da Autoridade Portuaria, o 21\nPublicado por Noticias Vigo o día 11/01/2019 na sección de Galicia,Partido Popular,Política,Vigo\nO portavoz da Comisión de Investigación de O Marisquiño, Alberto Pazos, anunciou hoxe que as comparecencias do Plan de traballo retómanse a próxima semana, e alertou das “consecuencias penais de non comparecer”. Neste sentido, detallou que “os servizos da Cámara enviaron as citacións aos distintos comparecentes, na que se lles fai constar a obrigación legal de atender este requirimento, e as consecuencias penais dunha posible negativa”.\nAsí, Pazos lembrou que, segundo establece o artigo 502 do Código penal, aqueles que, “sendo requiridos en forma legal e baixo apercibimiento, deixasen de comparecer ante unha Comisión de investigación das Cortes Xerais ou dunha Asemblea Lexislativa de Comunidade Autónoma, serán castigados como reos de delito de desobediencia” que, como sinala, comporta unha posible pena de inhabilitación de entre 6 meses e 2 anos.\nNeste marco, Pazos, que estivo acompañado polas deputadas autonómicas viguesas Teresa Egerique e Marián García, desagregou o calendario de comparecencias para os próximos meses, que se inicia o martes que vén coas intervencións da portavoz popular do PP de Vigo, Elena Muñoz, e do seu homólogo de Marea de Vigo, Rubén Pérez.\nPazos detallou que o alcalde de Vigo está citado para o 19 de febreiro; e o presidente da autoridade portuaria, para o 21 do mesmo mes. Tamén se solicitou a comparecencia, entre outros, dos concelleiros de Seguridade, Carlos Font; Urbanismo, María José Caride; Festas, Ana Laura Igrexas; e Patrimonio, Javier Pardo; así como do secretario municipal. Ademais, tamén comparecerán o exalcalde de Vigo Carlos Príncipe, os xefes das áreas de infraestruturas e explotación do Porto de Vigo, e outros técnicos externos.\nXunto ao avance das próximas comparecencias, o portavoz da Comisión valorou os traballos xa realizados, entre os que destacou a comparecencia do director de AXEGA, “que nos achegou novidades tan sorprendentes como que non se activou o Plan de Emerxencias Municipal, ou que o Concello de Vigo non ten a disposición da AXEGA un teléfono de contacto fose do horario de oficina”.\nAsí mesmo, e como lembrou, o director da EOXI deu conta do “excepcional funcionamento dos servizos médicos” ante unha emerxencia desta magnitude; e o representante das vítimas, “ademais de recibir os ataques e descualificacións do único partido que se negou a escoitalos, destacou o abandono que están a sufrir por parte do Concello de Vigo”.\nNeste marco, Alberto Pazos lamentou o “boicot dos socialistas” a esta Comisión. “Esta actitude resulta lamentable, pero no caso concreto do goberno municipal de Vigo, onde tivo lugar o accidente e de onde son a maioría dos afectados, e que era o encargado de tramitar o expediente da licenza de Ou Marisquiño, resulta intolerable e deleznable: porque se negaron a crear a Comisión no Concello e a informar as vítimas e ao Parlamento”.\nPazos lembrou que esta actitude resulta “especialmente vergoñosa” no alcalde de Vigo, tamén presidente da FEMP, cuxo Código de bo goberno esixe “facilitar as actuacións de control e supervisión que as autoridades internas ou externas competentes adopten”.\nSobre esta base, o portavoz da Comisión considerou que “Caballero e o seu equipo están demasiado nerviosos e máis centrados en atacar ao Parlamento que en defender o dereito das vítimas para coñecer a verdade”. “Pídolle ao señor Caballero que se deixe de escusas e colabore, que, xa que non parece que fixese demasiado para evitar o accidente, polo menos faga algo para aclaralo. A xustiza debe facer o seu traballo; e as institucións o seu, e determinar as causas do accidente e as posibles responsabilidades políticas e medidas a implementar”, concluíu.\nUna respuesta para "O portavoz da Comisión de O Marisquiño alerta das “consecuencias penais de non comparecer”"


BNG esixe á Xunta solucións urxentes ante a grave situación sanitaria no Salnés pola falta de profesionais e peche de centros - Novas - BNG - Bloque Nacionalista Galego\nA deputada Montserrat Prado urxe a reapertura dos consultorios de Vilaxoán, en Vilagarcía, e Paradela, en Meis, que levan dous anos pechados\nReclama a reposición da atención pediátrica en Ribadumia e a Illa, onde 1.400 nenas e nenos só dispoñen de pediatra un día a semana e en Cambados\n27 xan. 2022 - 14:12\nSanidade Salnés Pediatría\n“Na comarca do Salnés non hai nin un centro de saúde que funcione con normalidade, ningún que teña o número de profesionais precisos para atender as necesidades da veciñanza; hai centros con situacións desesperadas, con faltas de persoal permanente e sen marxe de tempo para prestar asistencia”. Así o denunciou no Parlamento galego a portavoz nacionalista de Sanidade, Montserrat Prado, nunha pregunta ante a comisión sectorial da Cámara, na que esixiu á Xunta medidas urxentes para paliar a situación dunha comarca, “insistentemente maltratada polas políticas sanitarias do PP”.\nPrado ofreceu datos reveladores do que está a acontecer no Salnés, advertindo dos recortes de profesionais e servizos. Así, explicou que no centro de saúde do Grove traballan infinidade de días un ou dous médicos dos sete que tiña que ter, mentres que no de Cambados o Sergas ten sen cubrir dúas prazas, con moitas xornadas só con dous facultativxs facendo o labor de nove ou, o en Vilagarcía, que durante semanas dispón de catro médicxs sobre 14.\nDe igual xeito, recordou que, aproveitando a pandemia, o Goberno do PP eliminou a atención pediátrica nos centros de saúde da Illa de Arousa, Ribadumia, Meis e Meaño e pechou os consultorios de Paradela (en Meis) e o de Vilaxoán (en Vilagarcía). Segundo recalcou, no caso da pediatría, as crianzas destes concellos pasaron de ter atención todos os día nos seus respectivos centros de saúde a ter que desprazarse para recibila, no caso dxs da Illa e Ribadumia, ata Cambados, e no caso de Meis e Meaño, ata Portonovo. “Un total de 2.564 nenos e nenas obrigados a desprazarse quilómetros para ter asistencia pediátrica”, censurou.\nNesta liña, alertou de que xs 1.379 pequenxs que viven na Illa e Ribadumia teñen que acudir ao centro de saúde de Cambados “onde só hai habilitada axenda para atendelos unha tarde á semana”, o que cualificou de “inaceptábel”, e subliñou que a situación non é moito mellor en Cambados, onde dende hai meses só conta con dous pediatras e, “a día de hoxe” cun só profesional para atender axs 1.731 cativxs do concello e axs moitxs doutros municipios que teñen asignada nesta vila a atención pediátrica.\n“Unha cita solicitada onte en Vilagarcía para o seguimento dun neno, obtivo cita para o 21 de marzo, dentro de dous meses”, seguiu exemplificando para evidenciar a situación de deterioro na que se atopa o sistema sanitario da comarca e reclamar a reposición do servizo de pediatría nos centros de saúde da Illa e Ribadumia, a substitución dxs pediatras ausentes en Cambados e garantías de que a reposición dun pediatra compartido para Meaño e Meis sexa definitiva e non un novo parche.\nA deputada nacionalista tamén reclamou a reapertura dos consultorios de Paradela e Vilaxoán que a día de hoxe seguen pechados cando a xustificación que o Sergas facilitara no seu momento para tomar esta decisión fora a da imposibilidade de establecer circuítos diferenciados para doentes con patoloxías habituais e respiratorias. “Tiveron máis de dous anos para facelo”, recriminou, para a continuación lembrar que as 1.100 persoas adscritas ao consultorio de Paradela e as 1.700 ao de Vilaxoán continúan tendo que desprazarse a outros centros, cando moitas delas son, ademais, persoas maiores que ademais non contan con servizo de transporte público.\n“A pandemia xa non vale para tapar a falta de compromiso do PP coa sanidade pública, xa non vale para tapar a falta de planificación e anticipación”, recriminou logo de recalcar que a Xunta xa coñecía o número de xubilacións que se ía producir e que os profesionais “teñen dereito a baixas, vacacións e días libres”.\nPara a portavoz nacionalista de Sanidade, o Executivo de Núñez Feixóo “pretende que aceptemos como normal a falta de atención e os días de espera para ter unha cita” e incidiu en que, ao final, “queren converter en normal que para recibir asistencia haxa que ir coa tarxeta bancaria nos dentes”. Por iso, rematou a súa intervención reclamando á Xunta que se deixe de escusas e que “poña solucións” á situación de deterioro continuado na que está inmersa a Atención Primaria do Salnés.


18 | Novembro | 2009 | MUSEO FERRO COUSELO\nArchive for Novembro 18, 2009\nOS TROMPOS, por Hugo Picallo\nNovembro 18, 2009 ás 10:12 pm\t· Filed under Xogos Populares\t·Etiquetado buxainas, trompos, Xogos Populares\nA orixe dos trompos é mais ben incerta aínda que se ten coñecemento da existencia de peonzas dende o 4000 a.C. posto que xa se atoparon algúns exemplares.\nOs xogos con trompos tradicionalmente máis representativos son os seguintes:\nFaise un círculo e cada un dos xogadores lanza o seu trompo na orde asignada. Se este baila fóra do círculo, ou non baila, o trompo panda no centro do círculo e o resto deben de tirar para quitalo de este. Se algún trompo morre dentro do círculo tamén panda trompo.\nO último xogador vai a por tódolos trompos e se falla será el quen pande trompo.\nOs Puyazos ou os Monos.\nNeste xogo poden tomar parte tódolos xogadores que queiran. O que obtivo o último posto ao determinar a orde do xogo deixa o seu trompo no acostumo e os demais lle atacan; se algún non dálle polo menos un puyazo ou fai pállaras perde e deixa o seu en lugar do outro.\nComo se ve, este xogo é sinxelísimo pero os bos xogadores acostuman complicalo para o converter en xogo de destreza.\nO corro (variante)\nTrázanse dúas circunferencias concéntricas, unha de 0,5 m. ou menos, e a outra duns 3 m. de diámetro, adaptámolas ó espazo e ás habilidades dos participantes. Os xogadores tiran a discreción os seus trompos ao círculo de menor tamaño interior, tratando de que saian bailando ata o círculo maior ou fóra deste.\nPerden e teñen que deixar o seu trompo dentro del os que fagan nobelos, os que non bailen dentro do círculo menor ou os que lle dean a outro trompo, pero o seu trompo non saia bailando fóra do círculo maior (ás veces estes últimos se deixan no sitio en que quedan ao morrer).\nEn canto hai algún trompo dentro os demais procuran quitalo fóra do círculo maior tirando os seus trompos ou peonzas segundo as condicións impostas. O mais frecuente é tirar ao queque e, se sae bailando a buxaina propia, apañala cantas veces se poda na man para seguir dando piques e mazadas; pero pódese impor unha sóa clase de puyazos.\nOs trompos que fagan nobelos ou non saian bailando do círculo maior, e ás veces os que non dan puyazo ao ser chimpados, pasan castigados ao circuliño, e chámanse trompos mortos. Mentres haxa trompos mortos non se pode dar puyazo algún ós vivos. Ás veces permítese ó que perde por un trompo seguir xogando con outro, se o ten.\nPor parellas un xogador fai bailar o seu trompo, o outro recólleo e desprázase a un lugar preestablecido. Se torna co trompo aínda xirando gaña, polo contrario se se cae ou para, perde. Despois trócanse os postos.\nPara este xogo abonda con trazar un circunferencia duns 3 m. de diámetro. Designado a orde, cada xogador pon no centro do circulo unha moeda, un teixo ou outro obxecto co que se queira xogar.\nDespois tira o primeiro o seu trompo e apaña para el cantas pezas consiga quitar do corro con toda clase de puyazos. As que non saian déixanse no sitio en que quedan sen movelas; e se algunha quedase tocando a raia non se considera fóra ata que outro xogador a quite por completo.\nEn canto morra o trompo do primeiro, tira o segundo e xoga do mesmo modo, e así os demais.\nQuitadas todas as moedas faise nova partida e continúa tirando o que lle corresponda, aínda que en ocasións en cada partida desígnase novo orde para tirar.\nPara maior interese, xóganse tamén partidas de dous ou tres contra outros tantos, neste caso unhas veces tiran alternando un de cada equipo e outras, aínda que é menos frecuente, primeiro tiran todos os dun equipo e logo a continuación todo o equipo contrario; de calquera xeito, o que cada un quita é para todo o equipo.\nNon hai Pousada\nTrázase unha circunferencia duns 3 metros de diámetro e os xogadores divídense en dous bandos. Os do primeiro botan fóra do círculo os trompos do segundo ata que perdan e muden de posto.\nPara iso, os do segundo equipo poñen os seus trompos no centro do corro; os do primeiro, xuntos ou separados, tiran os seus trompos unha sóa vez cada un e, valéndose de toda clase de puyazos procuran quitar os outros do corro.\nSe conseguen quitalos todos, volve a repetirse o xogo cantas veces o fagan; pero se algunha vez queda algún trompo do bando contrario dentro entón poñen os seus, e os do outro bando xogan en igualdade de condicións.\nNeste xogo non importa que algún equipo faga nobelos; o dono só perde cando perde o seu bando; pero na quenda en que o fai non pode voltar a tirar ata que lle corresponda na volta ou quenda seguinte.


Junqueras, Forn e os Jordis vivirán a campaña entre reixas\nO xuíz do Tribunal Supremo Pablo Llarena discrimina entre os acusados e concede a liberdade condicional eludíbel con fianza de 100.000 euros a todos os consellers agás Joaquin Forn, titular de Interior. Oriol Junqueras -vicepresident-, Joaquin Forn -conseller de Interior- e os Jordis continuarán en prisión incondicional, tal e como demandaba a fiscalía.\nRomeva, Mundó, Turull e Rull após saír da prisión de Estremera\nO argumento do xuíz do Supremo é que existe un risco de reiteración delictiva no caso dos catro dirixentes que mantén en prisión, perigo que non acha probábel nas persoas dos outros consellers.\nLlarena, porén, non apreza risco de fuga en nengún dos encausados, aos que se lles imputa os delitos de rebelión, sedición e malversación de fondos públicos.\nQue razonamento utiliza o xuíz para discriminar entre os acusados e para determinar a continuidade entre reixas dos presos políticos Junqueras, Forn, Sànchez e Cuixart? Basicamente o argumento é que os catro tiveron a ver co que cualifica de "asedio" da sede da consellaría de Economía, no centro de Barcelona, durante o 20 de setembro, cando miles de persoas terían obstaculizado a saída do edificio dos axentes da garda civil que estaban a realizar un rexisto.\nO xuíz entende que existe risco de reiteración dese tipo de condutas especificamente nestas catro persoas, embora dúas delas -Junqueras e Forn- xa non dispoñan de competencias executivas -foron destituídas ao se activar o artigo 155- e as catro teñan declarado perante o Supremo a súa disposición a participar na campaña desde o pleno respeito á legalidade.\nAo tomar esta determinación, Llarena pasa por enriba do direito á participación política que asiste a Junqueras, Forn e Sànchez -non así Cuixart- por eles tres seren candidatos nas eleccións do 21-D.\nDestarte, Oriol Junqueras convértese no primeiro candidato á presidencia dun goberno na historia do actual réxime político que vivirá a campaña en prisión.\naudiencia nacional eleccionscatalunya21d tribunal-supremo pablo-llarena\nPablo Iglesias acusa o independentismo de “contribuír a espertar a pantasma do fascismo”\nO CIS sinala un empate técnico entre ERC e Ciudadanos


FEXDEGA cree un éxito a feira de stocks pola súa atracción sobre visitantes e expositores foráneos\nData da nova: 15/03/10\nA análise realizada pola Fundación FEXDEGA o día despois do peche da 5ª Feira de Promoción do Comercio, Expoferta Zonaberta, arroxa como resultado unha lectura positiva do salón xa que tanto os expositores, que eran maioritariamente de fóra de Vilagarcía coma os visitantes, que tamén procedían de toda a comarca, apostaron por FEXDEGA coma un centro de referencia para realizar as súas transacións.\nAsí, aínda que a crise deixouse ver no número de visitantes rexistrado, xa que foron uns 3.000 visitantes menos que no 2009 (na pasada edición foron 14.000 fronte aos 11.000 deste ano) e tamén se apreciou levemente no número de stands, ao inscribirse 3 expositores menos que na pasada edición (foron 77 este ano fronte a 80 do pasado exercicio), é importante reseñar a notable afluencia de público e empresas de fóra de Vilagarcía.\nConcretamente, dos 77 expositores, un 76 % eran de fóra de Vilagarcía (58 stands), unha cifra moi similar á do ano pasado, cando dos 80 stands, 54 eran de fóra. Este é un dato moi significativo para a Fundación FEXDEGA xa que ven denotar que o Recinto Feiral de Vilagarcía é un atractivo escaparate para comerciantes de todo Galicia.\nRespecto aos participantes da cidade arousana, dicir que este ano foron 19 e o ano pasado 26.\nTamén se detectou un importante número de visitantes de fóra da cidade, o que implica un forte poder de convocatoria por parte das acción que se rexistran no Recinto Feiral.\nExpoferta Zonaberta é unha feira coorganizada pola Fundación FEXDEGA e a Asociación de Comerciantes de Vilagarcía Zonaberta que ten coma obxectivo prioritario a promoción do comercio, de aí que, debido a coxuntura de crise económica que se vive, os prezos dos stands foran este ano un pouco máis baixos que na edición de 2009. Ademáis, debido a esta situación de coorganización, os prezos para os socios de Zonaberta son máis económicos que para os non asociados.\nPor outro lado, FEXDEGA é unha Fundación sen ánimo de lucro, na que os posibles beneficios que se obteñan pola celebración de eventos deben reinvestirse para os fins do propio Recinto, que é a organización de feiras e eventos que beneficien á cidade e a súa zona de influencia.


Na Deputacion Permanente do Congreso - Blog de Celso Delgado\nHome Unlabelled Na Deputacion Permanente do Congreso\nNa Deputacion Permanente do Congreso\nHoxe, participei no Congreso na sesión da Deputación Permanente que abordou unha ampla orde do día.\nChegado o momento das votaciones o GPP apoiou dous das dezanove peticións de comparecencia de membros do Goberno solicitadas por distintos grupos da oposición.\nUnha delas, do GPS para que o ministro de Agricultura, Alimentación e Medio Ambiente, Miguel Arias Cañete, "informe das suas vinculacións con empresas dedicadas á venda de combustible para buques no estreito de Gibraltar".\nA outra petición aprobada foi tamén do GPSOE para que a ministra de Emprego e Seguridade Social, Fátima Báñez, informe en sesión extraordinaria sobre a caída dos convenios colectivos e a posta en marcha dun buzón electrónico para denunciar irregularidades laborais.\nAmbas comparecencias se sustanciaran o xoves 28 a partir das 12 horas.\nTodas as demais peticións, un total de dezasete, foron rexeitadas: a do PSOE para que unha sesión extraordinaria do pleno debatera a creación dunha comisión de investigación sobre o financiamento ilegal do PP; a de Esquerda Plural e do Grupo Mixto para unha nova comparecencia do presidente do Goberno, Mariano Rajoy, para que aclare nunha sesión extraordinaria o que dixo sobre Luís Bárcenas o pasado día 1 e que quedou "desacreditado" por informacións posteriores. Tamén foron rexeitadas tamén as peticións de comparecencia dos ministros de Exteriores e de Xustiza polo indulto por Marruecos ao pederasta Daniel Galván, e tamén do ministro Margallo polo conflito de Siria.\nAsí mesmo, rexeitou entre outras a comparecencia da ministra de Sanidade pola cesión a xestión privada de hospitais públicos en Madrid; da titular de Fomento pola imputación de responsables de Adif tralo accidente de tren en Santiago de Compostela; do responsable de Facenda polo incremento da débeda pública e do ministro de Industria pola reforma enerxética.\nNa Deputacion Permanente do Congreso Reviewed by Celso Delgado on martes, agosto 27, 2013 Rating: 5


Vimianzo xa presentou o seu programa de actividades - Vimianzo - Que pasa na costa\nUn verán sen descanso de actividade é o que lles agarda aos veciños e veciñas de Vimianzo, xa que desde o concello artellaron unha completa programación cultural e deportiva pensada para todas as idades, coa que complementar un verán cargado de actividades festivas.\nUnha vez rematadas as escolas culturais e deportivas o concello de Vimianzo dará paso ao verán cunha festa de clausura a noite do sábado 30 na praza do concello para todos os participantes nestas actividades, para dar paso ao verán.\nCultura en xullo\nO mes de xullo comeza cunha semana de actividades culturais arredor do Asalto ao Castelo con actividades infantís (obradoiros medievais, talleres de barro, animación á lectura) e para adultos, xa que a tarde do sábado 30 os veciños e veciñas de Vimianzo e aquelas persoas que nos visiten terán a oportunidade de coñecer a historia do castelo de Vimianzo da man do histroriador e antropólogo encargado da súa musealización, Manuel Vilar Álvarez, cunha visita guiada ás Torres do Martelo e, a continuación, a profesora Laura Suárez Llano falaranos da vida e obra de Evaristo Martelo, un personaxe ligado á historia do noso castelo con gran importancia para a literatura e a lingua galega. Unha excelente oportunidade de aprendermos máis de nós mesmos.\nMentres agardamos a declaración do Asalto ao Castelo como festa galega de interese turístico, o domingo 8 de xullo celebraremos esta declaración da festa de Carnés, cunha conferencia de Leonardo González sobre "A Faguía, 400 anos de tradición". E sen perder de vista o importante patrimonio megalítico do noso concello, o 17 de xullo inauguraremos a Exposición Antas da Costa da Morte, co Seminario de Estudos Comarcais da Costa da Morte.\nO deporte tamén tera cabida no mes de xullo, xa que abre o mes o Día da Bicicleta, pero continúa cos campamentos urbanos Vimiaverán para nenos e nenas de 3 a 5 anos e de 6 a 12 anos. E os maiores de 15 anso poderán gozar de 2 días en Castrelo de Miño con visitas culturais e actividades acuáticas.\nNo mes de agosto o deporte é o protagonista cos cursos de natación e piragüismo, cos excursións de aventura para mozos e mozas a Asturias (Descenso do Sella) ou unha xornada de rafting no Ulla, Miniaventura para nenos e nenas no Ecoparque de Marín, o torneo interparroquial de fútbol sala, a Ruta BTT ou a principal novidade para adultos: a I Carreira pedestre popular.\nExposicións en agosto\nMais en agosto haberá festas en Vimianzo e o concello programa unha semana de actividades culturais con talleres para nenos, obradoiros infantís de cestería, animación de rúa (mago, malabares, clow, Cé orquestra Pantasma) e a celebración do Día do neno. As exposicións tamén terán gran presenza: unha para os amantes da natureza no Centro Social “Aves de Galicia” e outra do artista local Xoan Carballo que inaugurará a súa exposición de fotografía “Todo a man, cerca de ti” o xeves 9 de agosto na Sala de Exposicións Antón, unha selección de fotografías coas que descubriremos Vimianzo.\nUn sábado con sabor a tradición en Vimianzo.\nVimianzo defende e difunde a FP


Vieiros: Galiza Hoxe - O portugués Miguel von Hafe dirixirá o CGAC con “perspectiva atlántica”\nO centro terá personalidade xurídica propia\nO portugués Miguel von Hafe dirixirá o CGAC con “perspectiva atlántica”\nO sector da arte valora como positiva a escolla. O conselleiro de Cultura sinala que o novo director potenciará a parte expositiva.\nMoisés Álvarez - 18:00 29/09/2009\nTags: arte CGAC von Hafe\nMiguel von Hafe Pérez, novo director do CGAC\nMiguel von Hafe Pérez é o novo director do Centro Galego de Arte Contemporánea. O padroado do CGAC nomeouno este martes a proposta do comité de expertos que convocou a Consellaría de Cultura e Deporte. O conselleiro de Cultura e Turismo, Roberto Varela, anunciou que o novo director dará máis peso á parte expositiva e museística do centro, fronte á aposta pola investigación e a produción artística do anterior director, Manuel Olveira.\nMiguel von Hafe Pérez (Porto, 1967) ten unha longa experiencia como docente e como comisario, á fronte de máis de 40 exposicións desde 1993. Foi responsábel da área de artes plásticas e arquitectura na capitalidade europea da cultura de Porto 2001. Traballou en diversos proxectos en Portugal, Barcelona e Brasil, foi editor da revista Confidências para o exílio e é o responsábel do proxecto Anamnese, unha base de datos sobre artistas contemporáneos portugueses desenvolvida pola Fundação Ilídio Pinho.\nPontes con Portugal e Brasil\nO presidente do Padroado do CGAC, Vicente Arias, cualificou o proxecto que presentou Miguel von Hafe como “equilibrado e atractivo” e subliñou que nel se aprecia que “coñece moi ben a realidade do museo e de Galiza”. Von Hafe participou en diversos proxectos aquí, entre eles o comisionado dunha das bienais de Pontevedra.\nA perspectiva atlántica que poida achegar o novo director é un dos aspectos que destacou o conselleiro na presentación do seu nomeamento. O crítico e comisario David Barro, gran coñecedor da arte contemporánea no ámbito lusófono, cre que sería moi positiva esa orientación: “Galiza ten unha posición estratéxica na súa relación con Portugal e Brasil. O CGAC é un dos poucos museos especializados en Europa que traballan con Portugal e Latinoamérica, e sería unha pena perder esa posición”.\n“Unha mirada sen prexuízos”\nA designación do primeiro director internacional do CGAC, o quinto da súa historia, foi ben acollida no sector da arte en Galiza. A falta de coñecer polo miúdo a súa proposta, e sen poder xulgar se era a mellor entre as presentadas, David Barro, a galerista Marisa Marimón e o profesor de Belas Artes Xosé Manuel Buxán apuntan aspectos positivos da escolla. “Estivemos loitando para que por fin se fixesen as cousas claras cun concurso público, así que me fío moitísimo dos criterios do comité”, explica Marimón, presidenta da Asociación Profesional de Galerías de Arte de Galicia.\nDavid Barro salienta de von Hafe que “vive a arte desde un punto de vista militante”, e pensa que “vai contar con todos os axentes para abrir o centro a un sector que moitas veces camiña por libre”. Barro considera positivo que o novo director sexa de fóra de Galiza porque “achegará unha mirada máis limpa e sen prexuízos a un centro tan conflitivo en moitos casos”. Confía no seu criterio para darlle á programación do CGAC “unha dimensión máis aberta, que ofreza a súa perspectiva persoal pero sabendo cales son as necesidades do centro”.\nXosé Manuel Buxán ve a elección como unha ruptura coa frecuente endogamia nos centros de arte contemporánea. “É un punto a favor que a persoa elixida non fose antes director de ningún centro de arte”. O profesor de Belas Artes na Universidade de Vigo matiza que para valorar a decisión do padroado sería necesario coñecer “en que consistían os proxectos dos outros candidatos e que considerou o comité de expertos para valorar este sobre os outros”.\nNesta nova etapa o CGAC vai contar con personalidade xurídica propia. Roberto Varela anunciou que a Consellaría de Cultura iniciará os trámites para cambiar o réxime xurídico do centro para convertelo en organismo autónomo da administración ou en fundación de carácter público con titularidade da Xunta de Galicia. Na actualidade é un organismo integrado dentro da Xunta sen personalidade xurídica.\nO conselleiro falou da “necesidade deste cambio para garantir a modernización do centro, poder traballar con máis eficiencia e dotar de máis autonomía ao museo”. Marisa Marimón felicitouse por un cambio que considera positivo “para que o CGAC non estea ao vaivén de cada cambio político”.


A patronal das antigas caixas pretende aproveitar a crise sanitaria para impor recortes que agravan a fenda salarial que sofren as traballadoras - CIG: Confederación Intersindical Galega\n» Consulta aquí o estudo completo da CIG-Banca\nLogo de 18 meses para a negociación do Convenio de Aforro, as direccións de Abanca, Caixabank, Bankia, Kutxabank, Unicaja, Ibercaja, Liberbank, Caixa Ontenyent, Caixa Pollença e Cecabank (entidades que integran a CECA) propoñen eliminar os postos máis feminizados como o de subdirección, que actualmente constitúe o teito de cristal na carreira profesional das traballadoras. Aínda que estes son postos de igual valor que os de dirección (ao pedírense os mesmos requirimentos de formación obrigatoria e, polo tanto, mesma tipoloxía de carteiras de clientela e de produtos a colocar), "os salarios que perciben as traballadoras son moi inferiores ás dos seus compañeiros en cargos de dirección, xa que ademais pola estrutura sectorial e das empresas existen complementos de posto".\nA Federación de Banca da CIG explica que as entidades crearon postos de xestión comercial, que son postos feminizados, non regulados no convenio e con niveis salariais inferiores aos postos das subdirectoras. Coa pretensión de eliminar agora as subdireccións, "o novo teito de cristal nestas entidades serían os postos de xestión comercial". Xunto a isto, a CECA pretende que cando unha persoa sexa cesada perda o nivel salarial anterior, polo que a súa proposta de desaparición das subdireccións levaría a unha reclasificación á baixa das compañeiras.\nA este retallo, súmase que a patronal das antigas caixas quere introducir recortes na carreira profesional por experiencia, que vai dos niveis XIV ao VIII e son os que perciben a maioría das traballadoras. De feito, CIG-Banca salienta que a carreira profesional afecta a 15.473 mulleres (64,73%) e a 8.429 homes (35,26%), "polo que un recorte nesta retribución impacta fundamentalmente nos salarios das traballadoras".\nNon cómpre perder de vista tampouco que os bancos asociados á CECA propoñen introducir un criterio subxectivo no ascenso por experiencia, requirindo o informe de un/unha superior, "cando hai un nesgo de xénero nas políticas laborais, como demostra a escasa presenza das mulleres nos postos de libre designación, de xeito maioritario cubertos por homes".\nEn canto á flexibilización horaria que busca a patronal, CIG-Banca denuncia que na realidade se trata de horarios sen límite que poden ser cambiados a diario polo sistema de cita previa coa clientela, e que afectan sobre todo aos postos de xestión comercial que son postos feminizados. Neste senso, explican que naquelas empresas nas que se incrementou o número de tardes laborais, "asistimos a un incremento de compañeiras con menores a cargo que se viron na obriga de pedir redución de xornada e salario para poder conciliar". Ademais, no sector hai pactado un modelo de rexistro trampulleiro que facilita a fraude en materia de xornada.


Redacción | Luns, 8 de Xaneiro de 2018, 13:48\nRenfe comezou este luns en Asturias a realizar probas co primeiro tren que circulará en todo o mundo propulsado con gas natural licuado, co fin de poder verificar a viabilidade do vehículo para que preste servizo comercial na rede de proximidade de vía estreita da rexión.\nNo proxecto, ademais da compañía ferroviaria pública, participan Gas Natural Fenosa, Enagás e Bureau Veritas. O seu obxectivo é comprobar tamén as súas vantaxes ambientais e económicas co fin de substituír tráficos que actualmente se realizan con tracción diésel en España.\nA promoción deste tipo de vehículos ferroviarios enmárcase no plan de descarbonización e eficiencia enerxética de Renfe e Adif, así como na estratexia de impulso do Vehículo con Enerxías Alternativas (VEA) en España 2014-2020. Tamén está en liña cos obxectivos da futura Lei de Cambio Climático e Transición Enerxética que prepara o Goberno.\nAsí, ademais de continuar coa electrificación do tren tamén se estima conveniente apostar por alternativas, entre as que o gas natural presenta as "mellores condicións" para protagonizar unha transición "segura e eficiente no curto prazo, por motivos de dispoñibilidade, prezo e estabilidade".\nAs probas realizaranse nun tren autopropulsado do parque diésel da extinta Feve nun tramo duns vinte quilómetros de lonxitude. Para iso, substituíuse o motor diésel dunha das dúas unidades automotoras do tren por outro que consome gas natural para a súa propulsión e instaláronse os depósitos nos que se almacenará o GNL xunto cos elementos auxiliares necesarios.\nEntre as potenciais vantaxes do gas natural como combustible ferroviario figuran a redución das emisións de óxidos de nitróxeno (NOx), óxidos de xofre e CO2, así como a contaminación acústica.\nDesde o punto de vista económico, o minsiterio de Fomento sostén que pode contribuír a reducir custos operativos por un mellor escenario de prezos xeral respecto dos combustibles derivados do petróleo, reducir a dependencia enerxética desta fonte e ofrecerse como alternativa ao investimento en electrificación de tramos non electrificados.\nA terminal de Reganosa no Porto de Ferrol acolle desde este domingo o desembarque da primeira partida de gas natural licuado (GNL) que chega a Europa continental desde a península siberiana de Iamal, onde a nova planta de licuefacción entrou en servizo o pasado mes de decembro.\nSegundo informou Reganosa, a súa terminal é "a máis próxima a Iamal das que operan na Península Ibérica", ante o que destacou a "idoneidade de Galicia" para recibir as exportacións desta nova planta, que "poderá expedir anualmente ata 16,5 millóns de toneladas de GNL".\nDesde Iamal, o GNL sae a bordo de gaseiros rompexeos en dirección a Gate (Holanda), onde se fai o transvasamento. Así, pásase a un metaneiro convencional, neste caso o 'Clean Ocean', que á súa vez se traslada ata a terminal de Reganosa no Porto de Ferrol.


FSIE SOLICITA AO GOBERNO UN PERMISO RETRIBUÍDO PARA PAIS E A MODIFICACIÓN DO NIVEL DE RISCO DOS TRABALLADORES DE CENTROS EDUCATIVOS\nPublished: Mércores, 07 Outubro 2020 17:09\nA Federación de Sindicatos Independientes de Enseñanza (FSIE) remitiu un escrito ao Presidente do Goberno esixindo a aprobación inmediata dun permiso retribuído para os pais, nais ou titores legais que deban quedar no seu domicilio como consecuencia de que os seus fillos estean en corentena por COVID-19.\nA pesar de que o Vicepresidente do Goberno, Pablo Iglesias, anunciou a aprobación dunha baixa laboral por esta causa e mesmo o Secretario de Estado de Dereitos Sociais manifestara hai semanas que "esta baixa é unha medida esencial que será aprobada polo Ministerio de Seguridade Social e Traballo", o certo é que o Goberno segue sen dar solución a este problema que xa está a afectar a un número importante de familias.\nO peche de aulas produciuse desde o mesmo momento en que comezou o curso escolar e esta situación pode reproducirse ao longo de todo o curso afectando de forma negativa á conciliación da vida familiar e laboral así como á economía das familias que se ven obrigadas a solicitar excedencias ou permisos non retribuídos para coidar dos seus fillos.\nDoutra banda, faise necesario reconsiderar a clasificación do nivel de risco que afecta ós traballadores de centros educativos ao desenvolver a súa función en aulas con ata 30 persoas sen manter a distancia de seguridade, o que implica o posible contacto con persoas tanto asintomáticas como sintomáticas. Actualmente, están considerados como persoal de "Nivel de risco 1" correspondente a persoas con "similar risco ao comunitario e cuxo traballo se realiza sen contacto con persoas sintomáticas". Obviamente esta clasificación non responde á realidade e debe ser modificada.\nFinalmente, FSIE denuncia a situación do profesorado e persoal de administración e servizos que se atopan dentro dos grupos de persoas sensibles á COVID e solicita ao Goberno que garanta que todo o persoal que polas súas circunstancias persoais se identifica con estes grupos se lle reasignen funcións en condicións seguras (sen contacto directo co alumnado ou público no caso de profesionais de centros educativos) ou, no seu caso, se lles recoñeza unha incapacidade temporal. Nestes momentos hai moitos profesionais que se atoparon coa negativa de ser considerados persoal sensible, tanto pola Seguridade Social como polas Mutuas, o que os pón en serio risco.


HISPANA | Directorio nacional de recursos digitales > QUE É HISPANA?\nEstá en:  › QUE É HISPANA?\nHispana é o portal de acceso ao patrimonio dixital español e o agregador de contidos nacional de Europeana.\nPolo tanto ten dous obxectivos:\n- Facilitar o acceso ao patrimonio cultural e científico español. Para iso, recolle e fai accesibles os metadatos dos obxectos dixitais, permitindo a visualización destes obxectos a través de ligazóns que conducen ás páxinas das institucións propietarias”.\n- Engadir o contido daquelas institucións que o desexen a Europeana, a biblioteca dixital europea, aumentando a visibilidade e reutilización das coleccións.\nHISPANA trata, deste xeito, de beneficiar tanto aos posuidores dos devanditos obxectos dixitais como ao público en xeral.\n- Facilitar o acceso ao patrimonio cultural e científico español. Para iso, recolle e fai accesibles os metadatos dos obxectos dixitais, permitindo a visualización destes obxectos a través de ligazóns que conducen ás páxinas das institucións propietarias.\nAs coleccións. Unha estratexia común\nHispana reúne as coleccións dixitais de arquivos, bibliotecas e museos españois. Entre elas destacan os repositorios institucionais das universidades españolas e as bibliotecas dixitais das Comunidades Autónomas, que ofrecen acceso a conxuntos crecentes de todo tipo de materiais (manuscritos, libros impresos, fotografías, mapas...) do patrimonio bibliográfico español.\nEn funcionamento desde o mes de marzo de 2006, é o primeiro servizo deste tipo desenvolvido en España e permite o establecemento dunha estratexia común entre as distintas administracións, as entidades privadas e o Ministerio de Cultura e Deporte.\nHispana aplica as regulacións europeas sobre dixitalización, accesibilidade en liña do material cultural e reutilización da información do sector público (máis información en HispanaPro). En particular, da Recomendación (UE) 2021/1970 da Comisión, do 10 de novembro de 2021, relativa a un espazo común europeo de datos sobre o patrimonio cultural que potencie a interacción entre os agregadores e os expertos que traballan neste ámbito. Este espazo común de datos basearase na estratexia actual de Europeana, que ten como obxectivo empoderar ás institucións responsables do patrimonio cultural na súa transformación dixital. Os agregadores nacionais e de dominio ou temáticos adquiren así un papel fundamental, a nivel nacional e europeo, para o que se invita aos Estados membros a reforzar o seu apoio aos mesmos para contribuír ao espazo común europeo de datos sobre o patrimonio cultural.\nAsí mesmo, Hispana cumpre co disposto no Real Decreto Legislativo 1/1996, do 12 de abril, polo que se aproba o texto refundido da Lei de propiedade intelectual e o Real Decreto-Ley 24/2021: Nova normativa sobre dereitos de autor e similares no único dixital mercado. Tamén está aliñada cos Obxectivos de Desenvolvemento Sostible da Axenda 2030.\nComo participan as institucións culturais en Hispana\nHai dous niveis de participación:\n* Nivel 1: Rexistro e achega de rexistros a Hispana.\nNeste primeiro nivel, ao rexistrarse, a súa institución aparecerá no directorio Hispana, xunto cunha ligazón á súa colección. Ademais, recolleranse os teus rexistros, polo que serán localizables e accesibles desde Hispana. Todo iso proporcionará unha maior visibilidade da colección e facilitará o acceso aos seus recursos.\nPara acadar este nivel será necesario cubrir o seguinte formulario e asinar o acordo de participación que se achega no anexo (no formato que prefira), e remitilo ao enderezo que nel se indica.\nDescargar o formulario de rexistro en HISPANA (formato .docx – Microsoft Word)\nDescargar o formulario de rexistro en HISPANA (formato .dot – Open office)\nAdemais, a túa institución debe ter un repositorio OAI e os seus rexistros deben estar, polo menos, en formato oai_dc.Ver las especificacións técnicas.\n* Nivel 2: Achega de coleccións a Europeana.\nA seguinte participación consiste na achega das súas coleccións a Europeana. Para iso, o repositorio da OAI debe servir os rexistros en formato EDM (Europeana Data Model).\nConsulte Como achegar metadatos a Europeana.\nAdemais, a súa institución debe asinar o DEA (Data Exchange Agreement) con Europeana, mediante un convenio co Ministerio de Cultura e Deportes. Neste caso, enviaríase un modelo de acordo para que a institución cubra os seus datos.\nSe tes algunha dúbida sobre como participar en Hispana, contacta connosco.\nDo mesmo xeito, le invitámolo a visitar o sitio web de HISPANAPRO, onde ofrecemos recursos profesionais para a comunidade de provedores de Hispana.


Lucía Sanchez Meitín publica a súa primeira novela | Radiofusion - A programación das Emisoras Municipais Galegas\nLucía Sanchez Meitín publica a súa primeira novela\n17 de Marzo, 2011 - 12:00 h. | Publicada por Radio Burela\nA xovense Lucía Sánchez Meitín acaba de sacar á rúa a súa primeira novela, do xénero histórico romántico, baixo o seudónimo de Rita Morrigan. A editorial arxentina Vestales publicou “Dulce camino espinoso”, que está a rexistrar boas vendas, o que resulta un éxito inesperado para a autora, ademais de darlle outras satisfaccións polo interese que esta xerando. Lucía Sánchez Meitín\nRita Morrigan, o seu nome como novelista comentou que escribir a novela foi como unha terapia nun momento dificil da súa vida. Di que todo o que ocorreu despois foi inesperado “ familiares e amigos animaronme e contaxiada do entusiasmo mandei o traballo a varias editoriais de literatura especializada. A editorial Vestales, especializada en literatura hispanoamericana escrita por mulleres foi quen se decidiu a publicar o libro”. Lucía Sánchez comentou tamén que a novela está a ter moi boa acollida, “saiu en decembro e polo de agora tivo unha gran acollida, para ser dunha autora novel. En España xa hai librarías que a teñen e pódese mercar tamén por Internet”.\nA escritora xovense declárase lectora empedernida pero sente predilección polas novelas románticas e a época victoriana, polo que cando se puxo a escribir fixoo sobre algo que lle gustaba. En canto á “Dulce camino espinoso”, ela describea como “unha historia de amor entre un home e unha muller. Ademais tentei reflectir outras tipoloxías de amor, o familiar, o fraterno e o filial, así como pola xente que xa non está, como o da protagonista polo seu pai, o amor polos animais que nos acompañan ou o da amizade, que son os amores que realmente escollemos. E tamén falo do orgullo propio, o amor por nós, porque penso que para que alguén nos ame antes debemos querernos a nós mesmos, como a protagonista, que está orgullosa de ser dunha clase social pobre. Todos os que escribimos reflectimos o que nos sorprende ou nos rodea”\nRita Morrigan aclarounos que cando se pon a escribir entra nunha especie de trance e pode pasarse traballando ata 10 horas ó día por iso xa ten en mente outros proxectos. Un deles é rematar un novo libro no que teñen continuidade dúas persoaxes desta primeira novela e tamén un proxecto sobre Guerra Civil e segunda Guerra Mundial, que conta co apoio do Concello de Xove, que aposta pola recolleita da memoria histórica do pobo e polo traballo da xente nova.\nA presentación de “Dulce Camino Espinoso” será o próximo sábado 19 de marzo ás 18:00 horas no Salón de Actos do Centro Cívico de Xove.


Monte Viso | Café Barbantia\nXosé Manuel Lobato. Ferve o mar, escurecese o Sar mentres se agocha Compostela. Moi preto, escintila con intensidade entre fumarolas místicas acompañadas dun estarrecedor resón o grande cumio sacralizado. Profundo culto panteísta nos peregrinos e romeiros, amantes e coñecedores da nai natura e, da súa fontenla de salgada vida, con todos eses datos programan de xeito minucioso as súas viaxes os milleiros de andantes. Hoxe confinados e axexando polas fiestras.\nNon se entende de outra forma, tanta masificación e veneración no camiño, o Sacro posúe ese magnetismo en exclusividade, un fenómeno natural transmitido por devanceiros que moran no limbo da memoria.\nO Pico Sacro e os seus buratos dos meigos mouros é esa reliquia que suspira convulsivamente ante un alborexar primixenio, onde a grande e ousada dama venturosa tenta brincar nas fauces do espírito diabólico, mentres interpretan unha kharxa neste labirinto subterráneo de murmurio constante.\nNo tempo compartido dende o grande miradoiro do Sacro, o pracer visual intriga e absorbe vontades nese ollar preguiceiro e plácido da raíña observando absorta infinidade de ñáñaras no horizonte, ao unísono do abrollar dun xasmín nesta paraxe agarimada pola endémica zalema nativa.\nSoan trompetas no interior deste cumio lendario, este monte encantado é o grande resoador sagrado e, valedor dun pobo que acepta estes designios sen reparar no cativador relato novelesco, que mesmo no derradeiro intre inspira con afouteza e decisión para entoar esa ultreia, cando no reverso dos ánimos esgotados e desesperanzados remata a fe en todos os ámbitos da vida.\nUnha mañá fun o Viso\nxunto a ribeira do Sar\nhei ir alá monte Viso\nque alí me quero, enamorar …\nSe un día vas o monte Viso\naínda que non velo mar.\nVerás Santiago nun baixo\ndetrás o Sacro, na beira o Sar…\nO Sacro coida do meigo\nSantiago garda o chorar\nNo Sar afoganse as penas\ndesa morena que eu quero máis…\n← Rizoma e métrica do ilusionismo\tIdeas brillantes →\n3 comentarios en “Monte Viso”\n30 Marzo, 2020 as 10:15 a.m.\nQueridísimo Lobato, cando lin a tua – non – esperada resposta, por pouco ingreso na blanda nebulosa do inconsciente; primeiro porque non a esperaba, (aínda que unha sempre abriga a esperanza de que algún día sexa replicada) e segunda, porque recibir esa resposta tan bonitiña, por pouco desgárraseme boa parte do pericardio.\nMoitas grazas pola tua resposta. Non perdas a costume.\n29 Marzo, 2020 as 12:11 p.m.\nPrezada Magdalena, os teus comentarios sempre son esa fontenla que abrolla fresca e pura nunha natureza salvaxe, esa natura descoñecida onde beber é unha obriga, para seguir de cando en vez tomando un café.\nA débeda, un pracer poder polo menos amortizala, queda o compromiso de facelo xunto cos amigos rianxeiros.\nMoita saúde e, que sigan cantando os merlos de don Faustino Rey Romero.\n29 Marzo, 2020 as 9:55 a.m.\nQuerido e admirado José Manuel, din que a formación intelectual e imprescindible para valorar una obra literaria. Non creo en eso. Eu fun moi pouquiño a escola ( non é a primeira vez que o comento ) e cando che leo, sei que por moita autoridade intelectual que poda ter outro que lea os teus textos, penso que a esencia da tua entrada na agarra mellor ca min. Ademais eu ao texto pódolle poñer a tua voz. En eso teño ventaxa ante calquera “autoritas”.\nP.D No me esquezo da deuda que tedes conmigo, cando se acabe este castigo penso cobrala.


Unha rapaza con gracia | ahora que\nEl Gobierno tranquiliza a los militares: no habrá referéndum en Cataluña\nFelipe y Letizia se estrenan como Reyes en una serie de sellos de 1 euro\nUnha rapaza con gracia\nescrito por Jose Docampo in BLOG, XENTE QUE VAI E VEN (CONTOS) | 0 comments\nAínda que agora nestos meses hai menos casamentos que no inverno, crero que de vez en cando hai algún.\nFai uns dous ou tres días, xa non record ben, estivo na mina tenda unha parexa de mozos que se ían casar, e con ela viña un señor xa de edade, que debía sere o pai dela, e máis unha rapaza moi xeitosiña e por añadidura con moito salero, que me pareceu irmán do mozo\nDespóis de mercar os traxes falouse dos regalos, moitos e bos que agora facánselle ós que casaban. Os noivos e tamén a rapaza quedaron un tanto sorprendidos cando lle dixen que nos meus tempos as mozas regalaban un molete de pan de trigo e os mozos unha botella, xáseque sempre de anís escarchado. O que si se facía, tamén daquela, era votar moitos foguetes, por eso había aquel dito: “Hoxe foguetes, mañán cachetes”.\n¡Bo!, os cachetes creo que aínda hai un que outro, ca diferencia, que antes se os había dabaos o home, e agora daos a muller.\nO caso foi, que aquela rapaza comentóu que agora os regalos son millores, pro que tamén había algún que regalaban cada cousa … e añadeu:\n-“O año pasado, o día do meu santo, un señor que viñera de América facía pouco tempo, chegóulle a casa cuns peixes de coor metidos nunha botella, que él os trouxera nunha pecera, pro que cando os colleu para levarllos se romperá, e por eso viñan na botella. Eu por non despreciarllos collín a botella con peixiños, e como me deran lástima, boteinos nunha palangana con auga. O outro día, pola mañán, fixome falta a palangana para lavarme e entón enchín de auga o baño e beteinos alí.”-\nA mín, que me fixo moita gracia o conto ocurréuseme perguntarlle:\n-“¿E agora como se arregla canda quere bañarse?”-\nEla case sin pensarlo contestoume:\n_”Pois mire señor, arréglome moi ben. Cando quero bañarme vendolle os ollos ós peixe e xa está”-


Baixa o número de galegos residentes no exterior, según datos do Instituto de Estatística | Concellos de Galicia - Ayuntamientos de Galicia\nBaixa o número de galegos residentes no exterior, según datos do Instituto de Estatística\nGalicia continúa medrando no Exterior, fíxoo en máis de oito mil persoas ao longo de 2016, segundo os datos feitos públicos polo Instituto Nacional de Estatística (INE). Agora ben, este aumento non pode identificarse co número de persoas que ’deixaron’ Galicia, por canto engloba todo tipo de novas inscricións no PERE (Padrón de Españois Residentes no Estranxeiro).\nAsí, seguindo a tendencia dos últimos anos, a maior parte das novas inscricións de galegos no Exterior responde a cidadáns que teñen adquirido a nacionalidade española e veciñanza nalgún concello galego como consecuencia da denominada Lei de Memoria Histórica, e tamén existe unha porcentaxe significativa de fillos nados de galegos residentes na diáspora. É dicir, trátase de cidadáns que non emigran, por canto non residían na Galicia territorial.\nEn cambio, o número de galegos nados en Galicia e residentes no Exterior (emigrantes) redúcese nun 0’40 por cento. Así, en 2015, os galegos nados no territorio e que residían fóra eran 154.071, fronte aos 153.456 de 2016, seguindo a tendencia dos anos anteriores.\nPola contra, os galegos residentes no Exterior xa nados na diáspora (ou incorporados ao PERE por adquisición de nacionalidade) aumentou desde 349.769 persoas a 358.374, un 2’46 % máis.


Un composto do té verde podería mellorar a memoria e a aprendizaxe das persoas con síndrome de Down | Consumer\nOs autores do achado pretenden agora avaliar se os resultados obtidos en ratos poden ser extrapolados ao ser humano\nCientíficos do Instituto de Investigación Hospital do Mar (IMIM) e do Centro de Regulación Xenómica de Barcelona descubriron que unha sustancia presente no té verde (a epigalocatequina galato, EGCG) podería normalizar a función dun xene chamado Dyrk1A, o que incidiría nunha mellora na memoria e aprendizaxe das persoas con síndrome de Down, destacou DOWN España. Esta organización participa na segunda fase deste estudo, que se desenvolverá ao longo de 13 meses, cunha mostra de poboación de 100 persoas con síndrome de Down.\nDespois de cinco anos de probas en ratos trisómicos e transxénicos, os investigadores constataron “unha importante mellora na plasticidad e rexeneración neuronal, decisivas na capacidade de computación do cerebro utilizando EGCG”, explica DOWN España. A diferenza doutros tratamentos, o obxectivo é potenciar procesos biolóxicos cruciais para a aprendizaxe e a memoria. Isto significaría que, de trasladarse estes resultados ao ser humano, “poderiamos estar ante un verdadeiro achado que contribuiría a mellorar o potencial intelectual das persoas con síndrome de Down”, sinala a asociación.\nO equipo investigador, liderado polo Dr. Mara Dierssen e o Dr. Rafael da Torre, contou coa colaboración da Fundación Catalá Síndrome de Down (FCSD) e a Fundación Jérôme Lejeune, e pretende agora avaliar se os resultados obtidos en ratos poden ser extrapolados ao ser humano, para o que realizarán un estudo ao longo de 13 meses sobre unha mostra de poboación de 100 persoas con síndrome de Down. Para esta segunda fase investigadora, DOWN España, que participa no devandito estudo, fixo un chamamento a familias da área próxima a Barcelona (Cataluña, Aragón e Comunidade Valenciana) para que formen parte deste estudo cuxos resultados “poden ser moi beneficiosos para este colectivo”, considera.\nPoderán participar persoas con síndrome de Down de 18 a 30 anos, cun grao de discapacidade moderada, que non teñan ningunha enfermidade mental concomitante, nin estean en tratamento farmacolóxico ou similar que afecte á súa memoria, atención ou aprendizaxe. Os participantes serán tratados ben cun placebo (cápsula que non contén ningún principio activo) ou cun suplemento nutricional que contén EGCG.\nAínda que o tratamento terá unha duración de 13 meses, completarase cun período de seguimento posterior doutro seis meses. De forma paralela, os participantes recibirán tres veces por semana outro tratamento non farmacolóxico consistente nun programa de estimulación que adestrará a memoria e outras capacidades cognitivas co obxectivo de ver como evolucionan e se efectivamente prodúcese unha mellora nestas áreas, explica DOWN España.\nUn dos aspectos crave da EGCG é a súa actividade antioxidante e o feito de carecer de efectos secundarios. “Foron numerosas as investigacións sobre os efectos positivos do té verde pero o valor deste estudo científico é que será o primeiro a nivel mundial que avalíe estes beneficios nas persoas con Trisomía 21”, destaca DOWN España.\nantioxidante discapacidade EGCG rexeneración neuronal té